হাওড়া পুরসভার নির্বাচন নিয়ে হাইকোর্টে শুনানি ২৭ জানুয়ারি, নির্দেশ ভারপ্রাপ্ত প্রধান বিচারপতির

কলকাতা: হাওড়া (Howrah) পুরসভার নির্বাচন সংক্রান্ত মামলার শুনানি আগামী ২৭ জানুয়ারি বেলা ২টোয় গ্রহণ করবে কলকাতা হাইকোর্ট (Calcutta High Court)। শুক্রবার আদালতে এই কথা জানিয়ে দেন ভারপ্রাপ্ত প্রধান বিচারপতি সুজয় পাল। আদালত জানায়, বিষয়টি অত্যন্ত গুরুত্বপূর্ণ হওয়ায় বিস্তারিত শুনানি প্রয়োজন।

আবেদনকারীর আইনজীবী সব্যসাচী চ্যাটার্জি আদালতে দাবি করেন, ২০১৮ সালের পর থেকে এখনও পর্যন্ত হাওড়া পুরসভার নির্বাচন হয়নি, যা সংবিধান ও নির্বাচন সংক্রান্ত আইনের পরিপন্থী। এর ফলে নাগরিক পরিষেবা থেকে বঞ্চিত হচ্ছেন হাওড়াবাসী। তাঁর বক্তব্য, পুরসভার মেয়াদ শেষ হওয়ার পাঁচ বছরের মধ্যেই নির্বাচন করার বাধ্যবাধকতা রয়েছে, কিন্তু সেই সময়সীমা পেরিয়ে গেলেও রাজ্য সরকার কোনও উদ্যোগ নেয়নি।

আরও পড়ুন: একের পর এক পশ্চিমী ঝঞ্ঝা, বড়দিনেও পড়বে না জাঁকিয়ে শীত

এ প্রসঙ্গে ভারপ্রাপ্ত প্রধান বিচারপতি প্রশ্ন করেন, নিয়ম অনুযায়ী কতদিনের মধ্যে নির্বাচন হওয়া উচিত। উত্তরে সব্যসাচী চ্যাটার্জি জানান, আইন অনুযায়ী মেয়াদ শেষ হওয়ার পাঁচ বছরের মধ্যেই নির্বাচন করতে হয়, কিন্তু সেই সময়সীমা অতিক্রান্ত হলেও এখনও নির্বাচন হয়নি। রাজ্য নির্বাচন কমিশনের পক্ষে আইনজীবী সপ্তাংশু বসু জানান, রাজ্য সরকার নির্বাচনের দিন ঘোষণা না করা পর্যন্ত এই বিষয়ে নির্বাচন কমিশনের কোনও ভূমিকা নেই।

সব পক্ষের বক্তব্য শোনার পর ডিভিশন বেঞ্চ জানায়, বিষয়টি অত্যন্ত গুরুতর এবং জনস্বার্থে যুক্ত। তাই আগামী ২৭ জানুয়ারি বেলা ২টোয় মামলার বিস্তারিত শুনানি হবে। সেই শুনানির পরই হাওড়া পুরসভার নির্বাচন নিয়ে নির্দিষ্ট সিদ্ধান্ত নেবে হাইকোর্ট—এমনটাই জানিয়ে দেয় আদালত।